## Pravilnik o dobrovoljnim mirovinskim programima

### NN 17/2002 (22.2.2002.), Pravilnik o dobrovoljnim mirovinskim programima

# AGENCIJA ZA NADZOR MIROVINSKIH FONDOVA I OSIGURANJA

408

Na temelju članka 115. stavak 1. Zakona o obveznim i dobrovoljnim
mirovinskim fondovima (»Narodne novine« broj 49/99 i 63/00), Savjet Agencije za
nadzor mirovinskih fondova i osiguranja na sjednici održanoj 14. veljače 2002.
donio je

## PRAVILNIK

### O DOBROVOLJNIM MIROVINSKIM PROGRAMIMA

I. OPĆE ODREDBE

Članak 1.

Pravilnikom o dobrovoljnim mirovinskim programima (u daljnjem tekstu:
Pravilnik) uređuju se:

– izrada, nuđenje,
ostvarivanje i organiziranje dobrovoljnoga mirovinskog programa;

– sadržaj i pravila
dobrovoljnoga mirovinskog programa;

– vrste dobrovoljnih
mirovinskih programa;

– ugovor o pristupanju
dobrovoljnom mirovinskom programu;

– postupak odobravanja
dobrovoljnih mirovinskih programa;

– postupak potvrđivanja
pravila dobrovoljnih mirovinskih programa.

II. IZRADA, NUĐENJE I OSTVARIVANJE DOBROVOLJNOGA MIROVINSKOG PROGRAMA

Članak 2.

(1) Dobrovoljni mirovinski program (u daljnjem tekstu: program) izrađuje
i nudi ovlašteno mirovinsko osiguravajuće druš­tvo, u skladu sa Zakonom o
obveznim i dobrovoljnim mirovinskim fondovima (u daljnjem tekstu: Zakon).

(2) Program se ostvaruje
članstvom u dobrovoljnom mirovinskom fondu kojim upravlja dobrovoljno
mirovinsko društvo. Kod zatvorenih dobrovoljnih mirovinskih fondova njegovi
pokrovitelji, odnosno osnivači sklapaju ugovor s odabranim dobrovoljnim mirovinskim
društvom o upravljanju tim zatvorenim fondom.

(3) Dobrovoljno mirovinsko
društvo organizira program dobrovoljnoga mirovinskog fonda prikupljanjem
doprinosa na osobne račune članova fonda. Dobrovoljno mirovinsko društvo uprav­lja
sredstvima članova dobrovoljnoga mirovinskog fonda do aktiviranja mirovinskog
programa mirovinskog osiguravajućeg društva.

(4) Pokrovitelj dobrovoljnoga
mirovinskog fonda može sklopiti ugovor s mirovinskim osiguravajućim društvom o
izradi i nuđenju posebnog (sponzoriranog) programa članovima dobrovoljnoga
mirovinskog fonda.

III. SADRŽAJ I PRAVILA DOBROVOLJNOGA MIROVINSKOG PROGRAMA

Članak 3.

Program je izjava osiguravatelja kojom se obvezuje da će članovima
dobrovoljnoga mirovinskog fonda (u daljnjem tekstu: članovima fonda) osigurati
mirovine i druge vrste mirovinskih davanja dobrovoljnoga mirovinskog
osiguranja, a ta izjava mora sadržavati sljedeća pravila: postupak za
određivanje mirovinske isplate; učestalost i trajnost isplata; naknadu za
prekid članstva i ostale informacije o mirovinskom programu koje su važne za
donošenje odluke pojedinca o pristupanju dobrovoljnom mirovinskom programu.

Članak 4.

Pravila dobrovoljnih mirovinskih programa supotpisuje neovisni aktuar u
mirovinskom osiguravajućem društvu.

IV. VRSTE DOBROVOLJNIH MIROVINSKIH PROGRAMA

Članak 5.

Mirovinsko osiguravajuće društvo obavezno je ponuditi doživotne starosne
mirovine, a može nuditi i privremene starosne mirovine, promjenjive mirovine,
djelomične jednokratne isplate i druga mirovinska davanja prema svom programu.

Članak 6.

(1)Doživotna starosna mirovina isplaćuje se tijekom životnog
vijeka korisnika mirovine.

(2) Privremena starosna mirovina je periodično davanje koje ne može biti
ugovoreno na razdoblje kraće od 5 (pet) godina.

(3) Promjenjiva mirovina je
isplata u novcu koja se mijenja sukladno kretanju vrijednosti sredstava
tehničkih pričuva namijenjenih isplati tih mirovina.

(4) Djelomična jednokratna
isplata je mirovinsko davanje u visini od najviše 30 posto od iznosa doznačenog
s osobnog računa člana dobrovoljnoga mirovinskog fonda na račun mirovinskoga
osiguravajućeg društva, umanjenog za iznos zakonom propisane naknade
osiguravajućem društvu.

Članak 7.

(1) Doživotne i privremene
starosne mirovine te druga mirovinska davanja mogu se ugovoriti kao promjenjive
ili nepromje­njive mirovine, odnosno s ili bez djelomične jednokratne isplate.

(2) Mirovine i druga
mirovinska davanja u dobrovoljnom mirovinskom osiguranju mogu se isplaćivati u
jednom od sljede­ćih oblika:

– pojedinačna mirovina;

– zajednička mirovina;

– pojedinačna mirovina sa zajamčenim razdobljem;

– zajednička mirovina sa
zajamčenim razdobljem.

(3) Kombiniranjem vrsta
mirovina i mirovinskih davanja iz stavka 1. ovog članka te njihovih oblika iz
stavka 2. ovog članka mogu se odrediti vrste dobrovoljnih mirovinskih programa.

(4) Pojedina vrsta programa može imati komercijalni naziv.

V. UGOVOR O PRISTUPANJU DOBROVOLJNOM MIROVINSKOM PROGRAMU

Članak 8.

(1) Pravila dobrovoljnih mirovinskih programa iz članka 3. ovog
Pravilnika (u daljnjem tekstu: pravila) sastavni su dio Ugovora o pristupanju
dobrovoljnom mirovinskom programu, što ga dobrovoljni mirovinski fond sklapa sa
svojim članom.

(2) Ugovor o pristupanju dobrovoljnom mirovinskom programu (u daljnjem
tekstu: Ugovor) mora sadržavati i sljedeća međusobna prava i obveze člana
dobrovoljnoga mirovinskog fonda i mirovinskoga osiguravajućeg društva:

– najraniju dob s kojom član fonda može ostvariti pravo na starosnu
mirovinu;

– mogućnost, odnosno obvezu i način usklađivanja mirovina;

– mogućnost, odnosno obvezu jednokratne isplate korisnicima mirovinskih
davanja dijela godišnjeg viška sredstava tehnič­kih pričuva;

– mogućnost i način
imenovanja, odnosno opoziva imenovanja korisnika koji će to mirovinsko davanje
koristiti nakon smrti člana dobrovoljnoga mirovinskog fonda;

– mogućnost, način i
posljedice odstupanja iz dobrovoljnog mirovinskog programa.

Članak 9.

Ugovor mora sadržavati i
odredbe o načinu i uvjetima plaća­nja doprinosa članova fonda i njihovoj
kapitalizaciji prije stjeca­nja prava na mirovinu, a naročito:

– upozorenje kako članovima
dobrovoljnoga mirovinskog fonda ne prestaje članstvo u fondu ako privremeno
prestanu upla­ći­vati doprinose za određeni program;

– posljedice preplate,
neplaćanja ili manjeg plaćanja doprinosa;

– opciju jednokratne uplate
cjelokupnog iznosa doprinosa u vrijeme umirovljenja radi isplate doživotne
mirovine;

– investicijska politika
dobrovoljnog mirovinskog fonda ili programa, u okviru investicijskih
ograničenja koja propisuje Za­kon i akti Agencije;

– odredbu koristi li član
fonda državni poticaj upravo u tom fondu, uz upozorenje kako član fonda može
istodobno biti članom jednog ili više dobrovoljnih mirovinskih fondova, ali da
ostvaruje državna poticajna sredstva samo u jednom od njih;

– odredbu o preuzetoj obvezi
pokrovitelja da plaća određeni iznos doprinosa na osobni račun člana zatvorenog
dobrovoljnog mirovinskog fonda, ako je ta obveza regulirana odlukom o osnivanju
fonda, odnosno ugovorom između pokrovitelja fonda i dobrovoljnog mirovinskog
društva;

– upozorenje da su
kapitalizirana sredstva, u slučaju smrti člana dobrovoljnoga mirovinskog fonda,
predmet nasljeđivanja prema Zakonu o nasljeđivanju;

– odredbe o mogućnosti,
načinu i posljedicama povlačenja iz članstva u dobrovoljnom mirovinskom fondu.

Članak 10.

Članu zatvorenog dobrovoljnog
mirovinskog fonda pristupanje mirovinskom programu ne može biti uvjet za
zapošljavanje ili članstvo u sindikatu, niti se bez njegova pisanog odobrenja
može odbijati doprinos od plaće za taj program.

Članak 11.

Potencijalni članovi
dobrovoljnoga mirovinskog fonda moraju biti upoznati i suglasni s pravilima
mirovinskog programa i svim odredbama ugovora o pristupanju dobrovoljnom
mirovinskom programu prije stjecanja članstva u tom fondu.

VI. POSTUPAK
ODOBRAVANJA MIROVINSKIH PROGRAMA

Članak 12.

(1) Mirovinsko osiguravajuće društvo dužno je zatražiti od Agencije za
nadzor mirovinskih fondova i osiguranja (u daljnjem tekstu: Agencija) odobrenje
za svaki pojedini dobrovoljni mirovinski program. Bez odobrenja Agencije,
društvo ne smije izravno ni neizravno nuditi programe potencijalnim članovima.

(2) Agencija odobrava programe usporedno s izdavanjem odobrenja za rad
mirovinskom osiguravajućem društvu.

(3) Mirovinsko osiguravajuće društvo može od Agencije zatražiti da
odobri novi program i poslije izdavanja odobrenja za rad. U tom slučaju,
Agencija će u roku od 15 (petnaest) dana od dana podnošenja pisanog zahtjeva
izdati ili odbiti izdati pisanu suglasnost o odobravanju predloženoga programa.

(4) U slučaju da mirovinsko osiguravajuće društvo ili dobrovoljno
mirovinsko društvo na tržištu ponudi ili oglašava program koji Agencija nije
odobrila, Agencija će postupiti po ovlaštenjima iz članka 122. Zakona.

VII. POSTUPAK POTVRĐIVANJA PRAVILA MIROVINSKIH PROGRAMA

Članak 13.

(1) Mirovinsko osiguravajuće
društvo mora od Agencije dobiti potvrdu pravila svakoga pojedinog programa
prije nego što ga izravno ili neizravno ponudi potencijalnim članovima
dobrovoljnoga mirovinskog fonda.

(2) Za dobivanje potvrde na
pravila programa društvo je dužno podnijeti Agenciji pisani zahtjev.

(3) Agencija će izdati ili
odbiti izdati pisanu potvrdu u roku od 15 (petnaest) dana od dana podnošenja
pisanog zahtjeva.

(4) U slučaju da mirovinsko
osiguravajuće društvo ili dobrovoljno mirovinsko društvo na tržištu ponudi ili
oglašava pravila programa koje Agencija nije odobrila, Agencija će postupiti po
ovlaštenjima iz članka 122. Zakona.

Članak
14.

(1) Mirovinsko osiguravajuće
društvo može dopuniti pravila programa.

(2) Dopunama pravila ne smije
se izazvati sumnja u sadržaj postojećih pravila mirovinskog programa, posebice
glede iznosa koji članovi imaju na svojim računima ili na ponuđena mirovinska
davanja dobrovoljnoga mirovinskog osiguranja u sklopu po­nu­đenoga programa.

(3) Za potvrdu dopuna pravila
programa primjenjuje se isti postupak kao i za pravila programa koja se
dopunjuju.

(4)
O dopunama pravila članove se mora izvijestiti u roku od 8 (osam) dana od dana
kada Agencija izda potvrdu tih dopuna pravila.

VIII. ZAVRŠNE ODREDBE

Članak 15.

Danom stupanja na snagu ovog Pravilnika prestaje važiti Pravilnik o
dobrovoljnim mirovinskim programima objavljen u »Narodnim novinama« broj 96/01
od 7. studenoga 2001.

Članak 16.

Ovaj Pravilnik stupa na snagu
osmoga dana od dana objave u »Narodnim novinama«.

Klasa:
011-01/02-01/34

Urbroj:
383-02-01-1

Zagreb, 14. veljače 2002

Predsjednik Savjeta            **dr. sc. Vladimir Lasić,**
v.r.

Pravilnik, NN 17/2002-408